
Uznesenie Okresný súd Poprad v právnej veci žalobcu: Verdikto Group s.r.o., Žižkova 13, 040 01 Košice- mestská časť Juh, IČO: 54 625 637, práv. zast. Momentum legal sr.o., Bazová 6A, 821 08 Bratislava-mestská časť Ružinov, IČO: 47 258 586, proti žalovanému: A. B. B.,X A. A. C. B., C., C. D., XXXX,A., v konaní o zaplatenie 250,- eur s prísl., takto rozhodol: I. Konanie z a s t a v u j e . II. Žalobca má voči žalovanému nárok na náhradu trov konania v rozsahu 100 % s tým, že o výške náhrady rozhodne súd I. inštancie samostatným uznesením po právoplatnosti rozhodnutia, ktorým sa konanie končí. odôvodnenie: Žalobca sa žalobou doručenou súdu dňa 20.2.2025 domáhal, aby zaviazal žalovaného zaplatiť mu sumu vo výške 250,- eur spolu s príslušenstvom a trovami konania. Podaním zo dňa 12.9.2025 žalobca prostredníctvom právneho zástupcu zobral žalobu späť s odôvodnením, že medzi účastníkmi konania po podaní žaloby prebehli mimosúdne rokovania, na základe ktorých došlo zo strany žalovaného dňa 9.9.2025 ku dobrovoľnej úhrade pohľadávky vrátane úrokov z omeškania. K úhrade žalovanej istiny došlo až po podaní žaloby, čím žalovaný zavinil začatie konania a vznik súvisiacich trov. Spolu so späťvzatím žaloby predložil potvrdenie banky o prijatej platbe vo výške 273,97 eur dňa 9.9.2025. Podľa § 144 CSP, žalobca môže vziať žalobu späť. Podľa § 145 ods. 1 CSP, ak je žaloba vzatá späť celkom, súd konanie zastaví. S poukazom na vyššie uvedené skutočnosti a citované zákonné ustanovenia, mal súd preukázané, že zo strany žalobcu došlo k účinnému späťvzatiu žaloby, preto konanie zastavil. Z procesného hľadiska žalovaný svojim správaním spočívajúcim v úhrade pohľadávky po podaní žaloby na súd zavinil zastavenie konania, preto je povinný uhradiť trovy protistrane, teda žalobcovi v súlade s ust. § 256 ods.1 CSP. O výške náhrady rozhodne súd samostatným uznesením po právoplatnosti rozhodnutia, ktorým sa konanie končí. Poučenie: Proti tomuto uzneseniu je prípustné odvolanie do 15 dní odo dňa doručenia uznesenia na tunajšom súde.
V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a)neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu vyššie uvedenú, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na súdny výkon rozhodnutia.

